My natuurlike swembadstorie - Simple pool conversion via floating island - The Green Times
You are here: Home / Articles / My natuurlike swembadstorie – Simple pool conversion via floating island
Jarelank reeds het hierdie ligblou chemiese waterdief wat my swembad was my gewete gepla. Ek het navorsing gedoen en besef hoe toksies hierdie water vir die omgewing is, want al ons ou terugspoel water eindig uiteindelik in die stormwaterpype en die omgewing. Hier by ons vloei die water sommer in die vleiland in. Gladnie ok nie. Selfs die soute van 'n soutwaterbad is ewe nadelig. Dan is daar al die gesondheidsnadele van swem in 'n chemiese sop.
STAP 1 – Skakel af
Op 'n mooi dag was die tyd reg. Ek het my soutwater swembad se chlorinator afgeskakel. Die son sou oor die volgende 2 weke die laaste chloried uit die water laat verslaan. Pomp het steeds gewone tyd geloop. Die chloried verbleik die water, so natuurlik het dit nou na sy natuurlik bruin kleur begin terugkeer. Dink aan 'n lieflike bergpoel – dis skoon maar bruin.
STAP 2 – Bamboeseiland
Nou het Pierre Depaepe van Riverside Aquatics vir my 'n natuurlike bamboes-eiland gebou. (Jy kan ook een by hom bestel.) Dis beplant met semi-waterplante. Mettertyd sou hulle wortels tot op die bodem strek en die water filtreer. Die plante se wortels neem die nutriente uit die water op en dis die kos waarop hulle leef. So het my natuurlike ekosisteem begin. Nou loop jou pomp net helfte van die tyd, so jy bespaar ook krag.
STAP 3 – Vissies
Volgende het ons vissies bygevoeg – paradysvissies in my geval. Hulle voeg nutriente by die water, wat die eilandplante help groei. Hulle leef ook op alge, en so werk hulle saam om die swembad skoon te hou. Gedurende die somermaande kon ek nou my tuin besproei via die swembad se teruspoel water. Ek het 'n dik swart pyp aan die pomp se uitlaatwater gekoppel, in die tuin neergelê, gate daarin gemaak en voila! Lekker voedsame water vir die tuin. So spaar ons water.
STAP 4 – Vleiland en Voedselkleursel
Na twee jaar het ons besluit om 'n vleiland te bou, om nog beter te filtreer en ook om meer swemruimte te skep. (Meer hieroor in 'n later storie.)
Baie mense vra of ons in die swembad swem. Glo my die is DIE grootste voordeel van my natuurlike poel. Die water is skoon, vars en vol energie. Ons oorleef letterlik die somermaande deur elke uur of wat in te spring. Ons vermei lugverkoelers, dus werk eerder in nat swemklere. Pierre het ook vir ons blou voedelkleursel gebring wat die water se refleksie verhoog en pragtig lyk. Boonop laat die water nou minder sonlig deur, wat beteken dat alge nie kan groei nie. Werk beslis soos 'n bom.
STAP 5 – Geniet!
Wat 'n wonderlike ervaring om iets nuuts te leer, met Moeder Natuur as onderwyser. Soos 'n kind uit te sien na daaglikse veranderings en nuwe lewe in 'n lewendige bergpoel omring deur my groeiende koswoud.
Met die waterbeperkings pomp ons heerlik water uit ons bron na die groente. Dra emmersvol na vrugte- en neutebome. Ons het hoop, want ons het water.
En nou die uitslag van die kompetisie. Wie het die eiland gewen?
Soenet van Heerden het vir ons die mees omvattende lys van voordele verbonde aan 'n drywende eiland gestuur. Baie geluk. Maak asb kontak sodat ons jou eiland kan stuur.